20070628

Резолюция [1]

относно миграцията на квалифицирани работници и нейното отражение върху националното развитие

Съвместната Парламентарна Асамблея на страните от АКТБ-ЕС,

- като проведе заседание в гр. Висбаден (Германия) от 25 до 28 юни 2007 г.,

- като взе предвид чл. 177, 178, 179, 180, 181 и 181а от Договора за създаване на Европейската общност,

- като взе предвид Споразумението за партньорство между членовете на групата държави от Африка, Карибския и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. ("Споразумението от Котону") [2], изменено в Люксембург на 25 юни 2005 г. [3], и по-специално чл. 13 от него относно миграцията,

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Миграцията и развитието: някои конкретни насоки" [4],

- като взе предвид съобщението от Комисията до Съвета и Европейския парламент, озаглавено "Стратегия за действие на ЕС във връзка с кризата в човешките ресурси в здравеопазването в развиващите се страни" [5],

- като взе предвид съобщението на Комисията до Съвета, озаглавено "Принос за позицията на ЕС към диалога на Обединените нации на високо равнище по въпросите на миграцията и развитието" [6],

- като взе предвид съобщението на Комисията до Съвета и Европейския парламент, озаглавено "Глобалният подход по въпросите на миграцията една година по-късно: към всеобхватна европейска политика по миграцията" [7],

- като взе предвид Плана за политиката на Европейската комисия за законна миграция [8],

- като взе предвид Срещата на върха на държавните и правителствени глави на Африканския съюз, състояла се в Хартум на 23- 24 януари 2006 г., която потвърди обхвата и въздействието на миграция върху развитието,

- като взе предвид доклада, приет от пленарната сесия на Срещата на експертите от ЕС, Латинска Америка и Карибите за миграцията през март 2006 г.,

- като взе предвид Декларацията от Брюксел и плана за действие относно убежищата, миграцията и мобилността, приети на първата среща на министрите от страните от АКТБ, отговарящи за убежищата, миграцията и мобилността, проведена в Брюксел на 13 април 2006 г.,

- като взе предвид Съвместната декларация Африка-ЕС относно миграцията и развитието, приета на Министерската конференция ЕС-Африка, състояла се в Триполи на 22- 23 ноември 2006 г.,

- като взе предвид резултатите от Министерската конференция ЕС-Африка относно миграцията и развитието, състояла се в Рабат на 10- 11 юли 2006 г.,

- като взе предвид резолюцията на Общото събрание на Обединените нации относно "Международната миграция и развитието" [9],

- като взе предвид заключенията на Европейските съвети от декември 2005 г., март 2006 г. и декември 2006 г.,

- като взе предвид резултатите от диалога на високо равнище на Общото събрание на Обединените нации по въпросите на миграцията и развитието, състояла се в Ню Йорк на 14- 15 септември 2006 г.,

- като взе предвид доклада на генералния секретар на Обединените нации, озаглавен "Международната миграция и развитието" [10],

- като взе предвид доклада от октомври 2005 г. на Световната комисия относно международната миграция, озаглавен "Миграцията в един взаимно свързан свят: нови насоки за действие" [11],

- като взе предвид доклада от юни 2006 г. на Организацията за икономическо сътрудничество и развитие (ОИСР), озаглавен "Въздействието на миграцията върху изпращащите страни: какво знаем?",

- като взе предвид доклада от 2002 г. на ОИСР, озаглавен "Международно придвижване на висококвалифицирани работници",

- като взе предвид доклада на Световната банка, озаглавен "Перспективи на световната икономика за 2006 г.: Икономически аспекти на паричните преводи и миграцията" [12],

- като взе предвид "Доклад за човешкото развитие — 2001 г." на Програмата на Обединените нации за развитие (UNDP),

- като взе предвид резолюцията на Европейския парламент от 6 юли 2006 г. относно развитието и миграцията [13],

- като взе предвид чл. 17, параграф 1от своя правилник за дейността,

- като взе предвид доклада от комисията по социални въпроси и околна среда (ACP-EU/100.012/07/fin.),

A. като има предвид, че правото на хората да се преместват в чужбина е неотменимо човешко право,

Б. като има предвид, че международната миграция стана приоритетен въпрос в международния дневен ред, който напоследък се разглежда от политиците на световно, европейско, евро-африканско равнище и на равнището на европейските държави и страните от АКТБ и все повече се признава, че миграцията и развитието са тясно свързани на световно равнище и че те си оказват взаимно влияние,

В. като има предвид, че в политическите кръгове все повече се увеличава консенсусът по въпроса, че по-доброто управление на миграцията може да даде много добри резултати, може би по-добри отколкото премахването на бариерите в световната търговия,

Г. като има предвид, че Европа, както на равнището на Общността, така и на равнището на държавите-членки, все още не е приела единна миграционна политика, а политиките за миграцията, развитието, търговията и сигурността се изпълняват от различни ведомства, чиито действия са некоординирани,

Д. като има предвид, че не съществува международен консенсус относно действителното въздействие на миграцията на (високо) квалифицирани работници за страните по произход и "дебатът за изтичането на мозъци" все още е белязан от голяма неяснота и безизходица, дължащ се най-вече на липсата на сигурни статистически данни и липсата на проучване за оценка на въздействието, с оглед на възможни препоръки за политика, която да разреши проблема с явлението "изтичане на мозъци",

Е. като има предвид, че на проблема с изтичането на мозъци не е обърнато достатъчно внимание в рамките на диалога ЕС-АКТБ,

Ж. като има предвид, че в повечето от страни от АКТБ повече от 10 % от пълнолетното население с висше образование са имигрирали в ЕС, Северна Америка и други развити страни, а регионът на Африка на юг от Сахара е най-много засегнат от миграцията на квалифицирани работници като за почти целия регион се отчита над 20 % хора с висше образование, живеещи в страните от ОИСР [14], а в някои малки страни този процент достига драматичния размер от 80 % [15],

З. като има предвид, че докато основни центрове на миграция са Азия и Латинска Америка, висококвалифицираните мигранти идват в Европа най-вече от Африка (13,5 % висококвалифицирани жители на ЕС са родени в страни, които не са членки на ОИСР) [16],

И. като има предвид, че статистическите данни за миграционните вълни от някои страни в Африка често са непълни и остарели, което лишава политиците от един важен инструмент за вземане на решения,

Й. като има предвид, че в Програмата на ООН за развитие (UNDP) се казва, че изтичането на мозъци представлява загуба на милиарди долари за развиващите се страни [17]; като има предвид значението на знанията като решаващ фактор за растеж в глобализирания свят,

К. като има предвид, че в страните от Африка на юг от Сахара изтичането на мозъци може да стане причина за недостиг на работна ръка в жизненоважни сектори, по-специално в здравеопазването и образованието, с унищожителни последици за предлагането и качеството на тези крайно необходими услуги,

Л. като има предвид, че напускането на квалифицирани работници означава за страната на произход загуба на приходи от данъци и в най-лошия случай загуба, в най-добрия непряка възвращаемост, на инвестиции в образованието и обучението на квалифицирани работници, както и загуба на умения и опит, които биха допринесли за развитието,

M. като има предвид, че изтичането на мозъци забавя иновационния процес в изпращащите страни, още повече намалява потенциала за икономически растеж,

Н. като има предвид, че изтичането на мозъци има обществен ефект върху създаването на семейство, равнопоставеността на половете и образованието и здравето на децата,

О. като има предвид, че миграцията се отразява върху отглеждането, здравето и възпитанието на децата на мигрантите като резултатите са или положителни (преведените парични суми могат да освободят децата от полагане на труд и да увеличат разходите на домакинствата за образование и здравеопазване), или отрицателни (разпадане на семейството и стрес, възможно занижен контрол може да доведе до намаляване на посещаването на училище и влошаване на резултатите),

П. като има предвид, че много европейски страни са приели законодателство за улесняване на приемането на квалифицирани работници, по-специално като провеждат селективни политики за приемане на мигранти при условията на "избрана миграция", за да се конкурират със Северна Америка в привличането на най-можещите хора от развиващите се страни, което засили изтичането на квалифицирани работници от много южни страни, в случая драстично изтичане от страните от Африка на юг от Сахара,

Р. като има предвид, че, докато страните от ЕС и АКТБ са поели ангажимент да работят за постигането на Целите на хилядолетието за развитие, включително постигането на начално образование в целия свят (цел № 2), намаляване на детската смъртност (цел № 4), подобряване на здравеопазването за майките (цел № 6) и борба с ХИВ/СПИН, малария и други болести (цел № 6), постигането на тези цели може да бъде застрашено от масовото изселване на професори, доктори и медицински сестри от страните от АКТБ в страни от ОИСР и това да стане по-трудно поради липсата на международна регулаторна рамка, насочена към гарантиране на постигането на целите,

С. като има предвид, че мигрирането на квалифицирана работна ръка от развиващите се страни в Европа се дължи на икономически фактори (бедност, изостаналост, ниско заплащане, недобра образователна система, застаряване на населението в страните от ОИСР, водещи до липса на работна ръка), политически фактори (насилие, конфликти, политически репресии, по-специално срещу интелектуалците, утежнени от тяхното изгнаничество) и особено за страните от Африка — от географската близост, общия език и колониални или исторически връзки,

Т. като има предвид, че потребностите на европейските страни пораждат обратно въздействие като се привлича квалифицирана работна сила от страните от АКТБ, а това допринася за влошаването на качеството на живот и обществените услуги в страните от АКТБ,

У. като има предвид, че въпросът за нерегламентираната или принудителна миграция се разглежда по-скоро от съображения за сигурност, отколкото в по-широкия контекст на развитието и вземане под внимание на проблемите на миграцията в стратегиите за развитие,

Ф. като има предвид, че мигрирането на квалифицирани работници може да има положителни последици за отделния мигрант, по-добри икономически перспективи и по-висока заплата за него или неговото семейство в страната на произход, както и за самата страна на произход, най-вече чрез изпращане на парични суми,

Х. като има предвид, че е от жизненоважно значение да се отбележи положителният принос, който миграцията може да има за по-доброто разбиране между цивилизациите и културите и за издигане над постколониалните и териториални разделения чрез установяване на взаимоотношения между държавите и народите,

Ц. като има предвид, че трудностите на интегрирането, които изпитват мигрантите в приемащите страни и на реинтегрирането в техните страни по произход, дискриминацията и "похабяването на мозъци" (когато един мигрант е нает на работа под неговото/нейното равнище на квалификация) може да попречи на кариерното развитие на мигранта,

Ч. като има предвид, че паричните преводи са вторият най-голям източник на външно финансиране за развиващите се страни, че имат положително въздействие в страните по произход (главно увеличаване на дохода на семействата на мигранти и увеличаване на потреблението и инвестициите — което на свой ред допринася за икономически растеж) и че имат противоцикличен ефект в случай на икономически кризи, войни и природни бедствия, но от друга страна пък до 20 % от тяхната стойност се поглъща от разходите при извършването на операциите,

Ш. като има предвид, че въпросът за ефективността на незадължителните кодекси на поведение за етика при наемането на работа (което в някои случаи не отговаря точно на разпоредбите, установени от Международната организация на труда (МОТ)), беше повдигнат от експерти и практикуващи, по-специално, когато са ограничени до публичния сектор,

Щ. като има предвид, че циркулиращата миграция (разрешаваща двупосочно придвижване между страните по произход и страните по предназначение) улеснява действителната международна мобилност, създава международна информираност и предлага големи възможности за развитие на страните домакини и страните по произход и поради това трябва да бъде поощрявана и подпомагана,

AA. като има предвид, че завръщащите се мигранти предоставят по-голяма възможност за справяне с изтичането на мозъци и подпомагане на развитието, когато това става на основата на доброволно завръщане на имигрантите в техните страни по произход, и по-специално, когато това получава подходяща подкрепа,

AБ. като има предвид, че завръщащите се мигранти могат парадоксално да се окажат изключително трудни за интегриране в техните страни по произход и могат също така да бъдат по-уязвими за безработицата в техните страни по произход, отколкото хората, които не са мигрирали,

AВ. като има предвид, че съществуват доказателства, че събирането на групи мигранти, като например диаспори, в национални или транснационални сдружения на мигранти и насочването на техните дейности към развитие — явление, познато като "съвместно развитие" — може да има много положителни резултати както за приемащата, така и за изпращащата страна,

AГ. като има предвид, че застаряващото население на Европа ще окаже дори повече натиск върху пазара на квалифицирана работна ръка и по този начин ще увеличи вече забележимите проблеми и поради това ще бъде необходимо по-отговорно и по-добро управление на миграцията на квалифицирана работна ръка в страните от ЕС и АКТБ,

AД. като има предвид, че не може да има "едно решение за всичко"; като има предвид, че поради това е необходимо да се направи по-добро проучване на националните трудови пазари в АКТБ, за да се запълни информационната празнота и да се отстранят по по-подходящ начин недостатъците при миграцията на квалифицирана работна ръка;

1. Призовава държавите членки на ЕС и страните от АКТБ да увеличат усилията си за изпълнение на поетите ангажименти за постигане на Целите на хилядолетието за развитие, и по-специално до 2015 г. да намалят наполовина крайната бедност в света;

2. Подчертава факта, че потенциалните ползи от добре управляваната международна миграция може да бъдат по-големи от онези, които се получават чрез по-свободна международна търговия;

3. Посочва, че лошата и непоследователна политика за миграцията има огромни последици по отношение на страданията на отделните хора и постоянната изостаналост;

4. Настоява страните от ЕС и АКТБ да разрешат предизвикателствата на миграцията, включително изтичането на мозъци, в духа на истинско партньорство за развитие, на базата на Споразумението от Котону и в частност чл. 13 от него, и да разработят конкретни политики и режими за миграцията спрямо развиващите се страни, от които мигрират много квалифицирани работници, като особено внимание се обърне на африканските страни на юг от Сахара, с цел да се намали икономическият и социален ефект на миграцията на квалифицирани работници;

5. Изразява загриженост за настоящите политики на Европейската комисия и на държавите-членки на ЕС относно миграцията, които се съсредоточават приоритетно върху сигурността, а не върху развитието;

6. Изразява безпокойство поради възможното приемане от ЕС на дискриминационни практики между различните категории мигранти и призовава Европейската комисия да предотврати това; във връзка с това призовава Комисията да предостави на всички категории мигранти благоприятни работни и битови условия за висококвалифицирани мигранти, както се предлага в Плана за политика относно законната миграция [18], който скоро ще бъде отразен в съответна директива, като например разрешение за работа в ЕС (зелена карта на ЕС), издадена от една държава-членка, но валидна за целия ЕС;

7. Подчертава, че помощта на ЕС за развитие трябва да бъде насочена към изкореняване на бедността като по този начин се премахнат някои от основните причини за миграцията;

8. Подчертава необходимостта от съгласувани политики за миграцията на международно, регионално равнище (включително на равнище ЕС и АКТБ) и национално равнище като се гарантира, че загрижеността за разрешаване на проблемите с миграция ще се изразят в насочване на всички стратегии към намаляване на бедността и последователност на всички политики, които могат да окажат влияние върху миграцията, като например селското стопанство, рибарството, търговията, развитието, сигурността, правосъдието, вътрешните работи и външните работи;

9. Настоява Европейската комисия, държавите-членки на ЕС и страните от АКТБ да разгледат общи политики за миграция и развитие и да проучат връзката между тях, за да увеличат ефективността и на двете политики;

10. Настоява държавите-членки на ЕС, международните междуправителствени институции и други институции, имащи отношение към въпроса, да разработят и прилагат превантивни мерки и стратегии, насочени към изкореняване на расовата дискриминация, ксенофобията, етноцентризма и свързаната с тях нетолерантност срещу мигрантите от страните от АКТБ;

11. Счита, че една обща политика за миграцията на равнището на ЕС изисква съвместно решение с Парламента и гласуване с квалифицирано мнозинство в Съвета и призовава Съвета да предприеме съответните действия;

Кодекси на поведение

12. Приветства заключенията на Съвета на ЕС през април 2006 г., които имат за цел да се справят с недостига на работна ръка в здравеопазването в развиващите се страни;

13. Призовава Европейската комисия и държавите-членки на ЕС да разработят и прилагат, както е посочено в заключенията от април 2006 г., Кодекс на поведение на ЕС (в съответствие с разпоредбите на МОТ) за етика в набирането на здравни работници и изказва похвала на онези държави-членки, които вече са сторили това, като например Обединеното кралство;

14. Препоръчва обхватът на Кодекса на поведение на ЕС да бъде разширен до други жизненоважни области, като например образованието, като цел на подобрения кодекс да бъдат както публичните, така и частните агенции за набиране на кадри, да възприемат етичен подход към, или дори по-добре да се въздържат от наемането на квалифицирани мигранти, работещи в която и да е област, в която тяхната страна по произход страда от голям недостиг на работна ръка;

15. Подкрепя двустранните и многостранни споразумения между страните по произход и приемащите страни, имащи за цел да:

(i) увеличат приноса към развитието;

(ii) изградят човешки и институционален капацитет за максимално увеличаване на ползите от миграцията;

(iii) предоставят подобрени социални и икономически условия в страните по произход, за да сведат до минимум факторите, които карат хората да напускат домовете си, за да търсят самоусъвършенстване; и

(iv) подобрят защитата и осведомеността;

16. Подчертава, че един незадължителен кодекс на поведение относно етиката при набиране на кадри, по-специално ако е ограничен до публичния сектор, е добра мярка, но в никакъв случай не е достатъчна за разрешаване на последствията от масовата миграция на квалифицирани работници — необходими са стимулиращи мерки в страните по произход и в приемащите страни;

Инвестиране в образованието

17. Призовава страните от ЕС и АКТБ съществено да увеличат инвестициите в обучението и образованието в развиващите се страни като обърнат най-голямо внимание на сектори, страдащи от недостиг на работна ръка, по-специално здравеопазването и образованието;

18. Призовава страните от ЕС и АКТБ да създадат национални и регионални центрове за усъвършенстване, по-специално под формата на университети и научно-изследователски институти главно в областта на здравеопазването и образованието; призовава освен това страните от ЕС и АКТБ да създадат тези многодисциплинарни центрове за усъвършенстване като използват средствата на Европейския фонд за развитие (ЕФР), в зависимост от случая, във всички сектори, необходими за икономическия растеж и устойчиво развитие;

19. Счита, че държавите-членки на ЕС и развиващите се страни трябва да приемат проактивни инициативи за подобряване на квалификацията като инвестират значителни средства в образованието; подчертава, че е готов да подкрепи целта "20/20": 20 % от публичната помощ от Севера и 20 % от националните бюджети на Юга да бъдат предназначени за основните социални услуги (здравеопазване и образование);

20. Призовава развиващите се страни да инвестират печалбите от нефтения бум в дългосрочни стратегии и програми за образование и обучение и да използват тези приходи по прозрачен начин;

21. Настоява страните от АКТБ да развиват потенциалните ресурси на икономическите богатства, които те притежават, и да обърнат специално внимание на развитието на човешките ресурси и създаването на работни места във всички съответни сектори, за да стимулират квалифицираните работници да остават или да се връщат в техните страни по произход;

22. Настоява Европейската комисия да си сътрудничи със Секретариата на страните от АКТБ за определяне на инициативи за икономическа помощ съгласно споразумението от Котону, което може да даде възможност на страните по произход да подобрят своя икономически профил и да намалят процента на незаконната миграция като с това намалят напрежението между държавите партньорки в рамките на Съвместната парламентарна асамблея (СПА);

23. Призовава държавите-членки на ЕС да се придържат към целите на Лисабон, като например подобряване на качеството на образованието и увеличаване на процента на участието на жените в трудовия процес, за да се увеличи процентът на квалифицирана работна ръка в рамките на ЕС;

Похабяване на мозъци

24. Подчертава отрицателното въздействие на похабяването на мозъци за всички участващи действащи лица, тъй като страните домакини не могат да се възползват от уменията на мигрантите, страните по произход са изправени пред загуба на инвестиции, а мигрантите работят под тяхното ниво на квалификация;

25. Настоява Европейската комисия, държавите-членки на ЕС и страните от АКТБ да предприемат решителни мерки за разрешаване на въпроса с похабените мозъци, като например международно и двустранно признаване на дипломи и квалификации и полагане на категорични усилия за борба с дискриминацията във фазата на набиране на кадри;

26. Призовава Европейската комисия да направи предложения за създаване на европейска система за равностойност на чуждестранните дипломи;

Превод на парични суми

27. Припомня факта, че преводите на парични суми са и трябва да останат частни средства, че на частни лица не може да бъде наложено задължително използване на преводи и че преводите не могат по никакъв начин да заместят официалната помощ за развитие (ОПР);

28. Призовава държавите-членки на ЕС и страните от АКТБ да разработят и следват политики за максимално увеличаване на положителното въздействие на преводите на парични суми чрез получаване на по-големи, по-бързи, по-евтини и по-добре насочени преводни потоци, специално като се намали бюрократизмът и като се подобри банковото обслужване на малки транзакции, без да се регулира прекалено много пазарът;

29. По-специално, призовава Европейската комисия, държавите-членки на ЕС и страните от АКТБ да осъществяват политики, целящи:

- подобряване и разширяване на достъпа до финансови институции за мигрантите и за техните семейства ("banking the unbanked") [19],

- подпомагане и активно насърчаване на финансовите институции да проучат стратегии, насочени към намаляване на разходите за изпращане на парични суми, по-специално по-голямото използване на новите технологии,

- поощряване на трансфер на парични средства с освобождаване от такси както в страната по произход, така и в страната на предназначение,

- насърчаване на насочването на преведените суми за проекти за развитие (съсредоточени главно в образованието и здравеопазването) като преведените суми се допълват с вноски от националните и местни правителства ("matching funds") [20],

- създаване на иновативни финансови продукти за мигрантите, като например сметки "спестявания за развитие" в приемащите държави, освободени от данък, където мигрантите могат да спестяват средства, които ще бъдат преведени на по-късен етап,

- насочване на преведените суми за производствени инвестиции чрез улесняване на достъпа до кредит за микро-фирми и МСП и чрез подобряване на финансовото образование на мигрантите и техните семейства,

- като се направят преводите на сумите по-бързи и по-сигурни, за да се насърчават мигрантите да използват официалните системи за преводи, и като гарантират прозрачността на финансовите транзакции чрез "неформални канали", по-специално мрежите "Хавала";

30. При все това предупреждава за риска от прекалено регулиране на финансовите потоци, което може да попречи на или да затрудни потока от парични преводи и призовава държавите-членки на ЕС и Европейския парламент да вземат предвид тези съображения при разглеждането на предложението на Европейската комисия за директива за услугите по плащанията на вътрешния пазар [21];

Циркулираща миграция

31. Призовава държавите-членки на ЕС и страните от АКТБ да насърчават циркулиращата миграция като съгласуват конкретни мерки, насочени към увеличаване на гъвкавостта на изискванията и процесите за влизане и реадмисия както в страните по произход, така и в страните по предназначение, по-дългосрочни и гъвкави договори и опцията за повторно влизане за циркулиращите мигранти;

32. Призовава държавите-членки на ЕС и страните от АКТБ да насърчават циркулиращата миграция като въведат системи с "двойна длъжност" за персонала от публичния сектор в южните страни (учители, научни работници и лекари); призовава отново Европейската комисия да проведе проучване на опита в държавите-членки на ЕС във връзка с "двойните длъжности";

33. Счита, че директивата относно висококвалифицираните работници, която в момента се подготвя от Европейската комисия, трябва да вземе под внимание статута на квалифицираните мигранти, за да им даде стимул за циркулираща миграция и/или временно завръщане;

34. Призовава държавите-членки на ЕС и на страните от АКТБ да предприемат необходимите действия за гарантиране преносимост на пенсията, преносимост на здравните осигуровки на мигрантите, когато се върнат в техните страни, и възможността да се върнат за медицински грижи в страната, където са били предоставени услугите;

35. Призовава държавите-членки на ЕС и страните от АКТБ да разгледат споразумения за двойно гражданство, за да насърчат циркулиращата миграция и временното завръщане;

36. Призовава ЕС да предложи на потенциалните кандидати за завръщане възможността да решат да се върнат в ЕС за известен период след тяхното първоначално завръщане;

37. Призовава Европейската комисия и държавите-членки да разработят конкретни инициативи, а именно специална бюджетна линия за подпомагане на доброволното завръщане на мигранти, в рамките на тематичната програма за сътрудничество с трети страни в областта на миграцията и даването на убежище със следните компоненти:

- привличане на завърналите се мигранти в програми за развитие, където те могат успешно да използват придобитите от тях умения, и осигуряване на истинско реинтегриране в общността,

- предлагане на потенциалните завърнали се лица професионални и финансови стимули, както и подходяща инфраструктура за развитие на тяхната сфера на дейност,

- подобряване на достъпа до заеми и обучение на завърналите се мигранти по мениджмънт, за да се предоставят стимули за създаване на малък бизнес;

Диаспори и съвместно развитие

38. Признава значението на диаспорите и сдруженията на мигрантите за засилване на връзките между ЕС и страните по произход, особено в областта на миграцията; призовава за по-тясно сътрудничество между институциите в развиващите се страни и държавите членки, включително изпълнение на проекти за съвместно развитие;

39. Е на мнение, че съвместното развитие, което се състои в признаване и подкрепа на ролята на диаспорите при оказване помощ за развитието на техните страни по произход, трябва да бъде напълно признато на европейско равнище;

40. Призовава страните домакини и страните по произход да подкрепят — логистично и финансово — инициативите на диаспорите и сдруженията на имигрантите, които имат за цел интегрирането на мигрантите, колективни преводи на суми, инвестиционни проекти в техните страни по произход и разпространяването на информация относно придобитите права;

41. Съветва правителствата на страните по произход също да развиват по-тесни връзки с мигрантите като създадат специални институционални платформи, където публичните деятели да работят заедно;

42. Признава и насърчава силната ангажираност на диаспорите за увеличаване на търговското и икономическо сътрудничество между страните домакини и страните по произход преди всичко чрез премахване на информационните бариери;

43. Насърчава диаспорите да се ангажират с и да улесняват предаването на умения и знания, по-специално като поощряват връзката между квалифицираните работници в страните от ОИСР и онези, които остават в страните по произход, чрез създаването на транснационални мрежи на научни работници и изследователи и на дигитални университети и увеличаване на електронното обучение и приветства програмите, управлявани от Международната организация по миграция ("Миграция за развитие на Африка") и от Програмата за развитие на Обединените нации ("Предаване на знания чрез експатрирани граждани") в тази област;

44. Приветства създаването на миграционни научно-изследователски центрове в Африка в рамките на миграционни възможности вътре в самите АКТБ като източник на достоверни данни и допълнителни инструменти за по-добро провеждане на политика и управление на миграцията, по-специално от правителствата на АКТБ;

45. Приветства обявеното създаване на миграционни центрове за информация и управление [22] по програмата на ЕС за миграция и развитие на Африка с цел предоставяне на информация и помощ за потенциалните мигранти и за връщане на мигрантите, и призовава държавите-членки на ЕС да помогнат на тези центрове финансово и логистично;

46. Признава значителния принос на неправителствените организации за подобряване управлението на мигрантските потоци, и по-специално за увеличаването на приноса на мигрантите към развитието на техните собствени страни, и призовава да бъде предоставена подходяща подкрепа на неправителствените организации, които са активни в областта на миграцията;

47. Подчертава, че ролята на диаспорите, мигрантските сдружения и неправителствените организации трябва да бъде придружена от една последователна и ефективна политика за миграцията и развитието в страните домакини и в страните по произход;

48. Възлага на своите съпредседатели да предадат настоящата резолюция на Съвета на АКТБ-ЕС, на Европейската комисия и Африканския съюз.

[1] Приета на 28 юни 2007 г. във Висбаден (Германия).

[2] ОВ L 317, 15.12.2000 г., стр. 3.

[3] ОВ L 287, 28.10.2005 г., стр. 4.

[4] COM(2005)0390.

[5] COM(2005)0642.

[6] COM(2006)0409.

[7] COM(2006)0735.

[8] COM(2005)0669.

[9] A/RES/61/208.

[10] A/60/871.

[11] www.gcim.org.

[12] http://www.worldbank.org/globaloutlook.

[13] P6_TA(2006)0319.

[14] ОИСР "Въздействието на миграцията върху изпращащите страни: какво знаем?" (2006 г.).

[15] Доклад на генералния секретар на Обединените нации "Международната миграция и развитието" (A/60/871).

[16] ОИСР "Въздействието на миграцията върху изпращащите страни: какво знаем?" (2006 г.).

[17] "Доклад за човешкото развитие от 2001 г." на Програмата на ООН за развитие (UNDP).

[18] COM(2005)0669.

[19] Израз, използван от Международната комисия по развитие към Камарата на общините на Обединеното кралство.

[20] Такива политики бяха успешно осъществени от мексиканската програма "Dos por uno" и италианската инициатива "Juntos por los Andes".

[21] COM(2005)0603.

[22] Първият миграционен център за информация и управление ще бъде създаден в Бамако (Мали).

--------------------------------------------------